**Informatīvais ziņojums**

**"Par atļauju Tieslietu ministrijai (Tiesu administrācijai) uzņemties papildu saistības un īstenot projektu, piesaistot finansējumu no ārvalstu finanšu instrumenta"**

**1. Pamatojums informatīvā ziņojuma virzībai**

Saskaņā ar Likuma par budžetu un finanšu vadību 24. panta trešo daļu budžeta iestādes var uzņemties valsts budžeta ilgtermiņa saistības, nepārsniedzot saimnieciskā gada valsts budžeta likumā noteiktos valsts budžeta ilgtermiņa saistību maksimāli pieļaujamos apjomus. Budžeta iestādes var uzņemties papildu valsts budžeta ilgtermiņa saistības vienīgi Eiropas Savienības (turpmāk – ES) politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums.

Tieslietu ministrijas (turpmāk – TM) padotības iestāde – Tiesu administrācija (turpmāk – TA) ­­– kā vadošais partneris ir ieguvis tiesības īstenot projektu "Tiesiskās sadarbības attīstība krimināllietās" (turpmāk – Projekts) Eiropas Komisijas Tieslietu direktorāta programmas "Tiesiskums 2014–2020" atklāta konkursa starptautisku projektu atbalstam, lai veicinātu tiesu iestāžu sadarbību civillietās un krimināllietās (JUST-JCOO-AG-2018) (turpmāk – Programma "Tiesiskums 2014-2020") ietvaros. TA ir Projekta vadošais partneris. Projekta partneri ir Lietuvas Tiesu administrācija un Horvātijas Tieslietu ministrija. Informatīvā ziņojuma sagatavošanas brīdī ir zināms, ka Projekts ir apstiprināts.

Finanšu instrumentos ir noteikts maksimālais finansējuma apjoms, ko iespējams saņemt kā avansa maksājumu no Eiropas Komisijas (turpmāk – EK). Līdz ar to Projekta ieviesējiem, t.sk. Projekta partneriem jāspēj finansēt Projekta izdevumus ne tikai noteiktajā, uz Projekta ieviesējiem, t.sk. Projekta partneriem, attiecināmajā līdzfinansējuma apmērā, bet arī priekšfinansēt daļu no EK finansējuma, kas tiks saņemts no EK kā noslēguma maksājums pēc Projekta noslēguma atskaites apstiprināšanas, kā arī nodrošināt finansējumu neattiecināmo izmaksu (pievienotās vērtības nodoklis (turpmāk – PVN)) segšanai.

Saskaņā ar Programmas "Tiesiskums 2014–2020" nosacījumiem piešķirtais EK granta finansējums nepārsniedz 80% no kopējām projekta attiecināmajām izmaksām, līdz ar to vismaz 20% no tām jālīdzfinansē Projektu pieteikumu iesniedzējam un tas darāms no līdzekļiem, kas vienlaikus nav ES budžeta līdzekļi.

Ņemot vērā, ka Projekta ieviešana un to īstenošanas rezultāti veicina tieslietu sistēmas attīstību, kā arī piesaista papildu finanšu līdzekļus valsts budžetam no ES budžeta, TM ir sagatavojusi informatīvo ziņojumu, lai uz tā pamata Ministru kabinets pieņemtu lēmumu atļaut TM (TA) uzņemties valsts budžeta ilgtermiņa saistības un īstenot Projektu, kas tiek finansēts no ārvalstu finanšu instrumenta. TM nodrošinās, ka Projekta, kuram finansējums tiks piesaistīts no ārvalstu finanšu instrumenta, saturs nedublēsies ar projektiem, kas tiks īstenoti TM pārziņā esošo ES struktūrfondu un Kohēzijas fonda 2014.–2020. gada plānošanas perioda darbības programmas "Izaugsme un nodarbinātība" specifisko atbalsta mērķu un Norvēģijas finanšu instrumenta ietvaros.

**2. Informācija par Eiropas Komisijas Tieslietu direktorāta programmu**

**"Tiesiskums 2014–2020"**

Programmas "Tiesiskums 2014–2020" mērķis ir sekmēt efektīvu un saskaņotu *acquis* piemērošanu jautājumos, kas skar tiesu iestāžu sadarbību civillietās un krimināllietās.

Programmas "Tiesiskums 2014–2020" prioritātes 2018. gadam tika vērstas uz ieviešanu un praktisko pielietošanu šādiem savstarpējās atzīšanas instrumentiem:

* Eiropas Parlamenta un Padomes 2014. gada 3. aprīļa direktīva 2014/41/ES par Eiropas izmeklēšanas rīkojumu krimināllietās;
* Padomes 2002. gada 13. jūnija pamatlēmums 2002/584/TI par Eiropas apcietināšanas orderi un par nodošanas procedūrām starp dalībvalstīm;
* Padomes 2008. gada 27. novembra pamatlēmums 2008/909/TI par savstarpējas atzīšanas principa piemērošanu attiecībā uz spriedumiem krimināllietās, ar kuriem piespriesti brīvības atņemšanas sodi vai ar brīvības atņemšanu saistīti pasākumi, lai tos izpildītu Eiropas Savienībā;
* Padomes 2008. gada 27. novembra pamatlēmums 2008/947/TI par savstarpējas atzīšanas principa piemērošanu tādiem spriedumiem un probācijas lēmumiem, kuri paredzēti probācijas pasākumu un alternatīvu sankciju uzraudzībai;
* Padomes 2009. gada 23. oktobra pamatlēmums 2009/829/TI, ar ko attiecībās starp Eiropas Savienības dalībvalstīm savstarpējas atzīšanas principu piemēro lēmumiem par uzraudzības pasākumiem kā alternatīvu pirmstiesas apcietinājumam;
* Padomes 2005. gada 24. februāra pamatlēmums 2005/214/TI par savstarpējas atzīšanas principa piemērošanu attiecībā uz finansiālām sankcijām.

Programmas "Tiesiskums 2014–2020" sadaļai "Sadarbība civillietās un krimināllietās" pieejamais finansējums 2018. gadam bija ap 4 miljoniem EUR.

**3. Informācija par projektu "Tiesiskās sadarbības attīstība krimināllietās"**

Projekts iesniegts Programmas "Tiesiskums 2014–2020" ietvaros. Šobrīd Projekts ir apstiprināts. Projekta iesniedzējs ir TA. Projekta partneri ir Lietuvas Tiesu administrācija un Horvātijas Tieslietu ministrija.

Projektu plānots īstenot 19 mēnešus, periodā no 2019. gada aprīļa līdz 2020. gada oktobrim.

Projekta mērķis ir veicināt tiesu iestāžu sadarbību krimināllietās un sekmēt ES savstarpējas atzīšanas instrumentu efektīvu un saskaņotu piemērošanu krimināllietās. Projekta apakšmērķis ir izstrādāt vienotu tiesu prakses pieeju, izpildot sodu, ko noteikušas ārvalstu tiesu institūcijas un veicināt savstarpēju sadarbību krimināllietās.

Projekta aktivitāšu ietvaros ir plānots izstrādāt vienotu tiesu prakses pieeju par diviem Padomes pamatlēmumiem – 2008/909/TI par savstarpējas atzīšanas principa piemērošanu attiecībā uz spriedumiem krimināllietās, ar kuriem piespriesti brīvības atņemšanas sodi vai ar brīvības atņemšanu saistīti pasākumi, lai tos izpildītu Eiropas Savienībā un 2008/947/TI par savstarpējas atzīšanas principa piemērošanu tādiem spriedumiem un probācijas lēmumiem, kuri paredzēti probācijas pasākumu un alternatīvu sankciju uzraudzībai. Vienotas tiesu prakses izstrādei tiks pētīta starptautiskā pieredze, organizējot pieredzes apmaiņas vizītes uz partnervalstīm. Tiesu prakses izstrādei Latvijā tiks veidota darba grupa, kura būs atbildīga par vienotās tiesu prakses izstrādi. Partnerinstitūciju pārstāvji izstrādes procesā tiks piesaistīti, izmantojot modernos IT komunikācijas rīkus, piemēram, organizētas videokonferenču sesijas. Pēc tiesu prakses izstrādes tiks organizēti reģionāli semināri tiesās gan Latvijā, gan Lietuvā, iepazīstinot tiesu pārstāvjus par galvenajiem secinājumiem. Horvātijā tiks organizēts viens seminārs *European Judicial Network* kontaktpersonām, kurā tiks diskutēts par galvenajiem secinājumiem. Lai nodrošinātu efektīvu ilgtspēju, Latvijas tiesās tiks definēta 1 kontaktpersona kā eksperts jautājumos, kas saistīti ar abiem Padomes lēmumiem, izmantojot "apmācīt treneri" (*Training of Trainers (ToT)*) principu. Projekta noslēgumā tiks organizēta starptautiska konference Rīgā, kurā tiks apspriesti abu Padomes lēmumu principu ieviešanas jautājumi. Projekta partnervalstu pārstāvji tiks uzaicināti gan kā dalībnieki, gan arī kā pasniedzēji no citām institūcijām. Starptautiskās konferences mērķauditorija plānota TA un TM eksperti, tiesu iestāžu pārstāvji (tiesu, Latvijas Republikas Prokuratūras, Valsts probācijas dienesta, Projekta partneru organizāciju pārstāvji).

Projekts Latvijai ir nozīmīgs un aktuāls tādēļ, ka šobrīd spēkā esošais Latvijas tiesiskais regulējums ir samērā jauns – ar 2012. gada 24. maija grozījumiem Kriminālprocesa likumā (šie grozījumi stājās spēkā 2012. gada 1. jūlijā) tika ieviesti minētie ES Padomes pamatlēmumu noteikumi, kuri paredzēja ES dalībvalstīs ieviest vienādu tiesisko regulējumu attiecībā uz citā ES dalībvalstī piespriesto sodu izpildīšanu. Turklāt cilvēku lielās migrācijas dēļ palielinās Latvijas valsts piederīgo personu notiesāšanas gadījumu skaits ārvalstīs un secīgi krietni pieaudzis ārvalsts kompetento iestāžu lūgumu skaits par piespriesto sodu izpildīšanu Latvijā[[1]](#footnote-1). Proti, ja 2012. gadā no ārvalstīm, to vidū no ES dalībvalstīm bija saņemti 79 lūgumi par tādu spriedumu atzīšanu un izpildīšanu Latvijā, ar kuriem noteikti kriminālsodi, tad 2014. gadā saņemts 161 analoģisks lūgums[[2]](#footnote-2). Statistika 2017. gadā parāda, ka saņemto un nosūtīto lūgumu skaitam no/uz ārvalstīm ir pieaugoša tendence.

|  |  |  |  |  |
| --- | --- | --- | --- | --- |
| **Valsts** | **Saņemtie lūgumi civillietās**  | **Saņemtie lūgumi krimināllietās** | **Nosūtītie lūgumi civillietās**  | **Nosūtītie lūgumi krimināllietās** |
| Lietuva | 14 | 56 | 5 | 52 |
| Igaunija | 3 | 54 | 4 | 17 |
| Vācija | 24 | 62 | 19 | 22 |
| Čehija | 1 | 4 | 2 | 1 |
| Zviedrija | 7 | 15 | 4 | 4 |
| Spānija | 0 | 7 | 3 | 4 |

Tabulā norādītie statistikas dati ir par lietām, kurās kompetentā iestāde, šajā gadījumā TM, tika iesaistīta lūgumu saņemšanas un pārsūtīšanas procesā. Tiesas Latvijā arī var saņemt un pārsūtīt lūgumus pašas, līdz ar to aktuālie dati ir lielāki.

Ņemot vērā iepriekš minēto, Projekta rezultāti veicinās savstarpēju sadarbības pilnveidi krimināllietās, kā arī uzlabos Padomes pamatlēmumu (2008/909/TI un 2008/947/TI) izmantošanu tiesu institūciju ikdienas darbā Latvijā un Projekta partnervalstīs.

Kopējais Projekta budžets ir 97 098 EUR, no tā ES finansējums veido 80% jeb 77 678 EUR, bet Projekta partneru līdzfinansējums ir 20% jeb 19 420 EUR. TA kā vadošā partnera daļa Projekta budžetā ir 84 890 EUR, no tā 80% jeb 67 912 EUR veido ES finansējums, savukārt nepieciešamais nacionālais līdzfinansējums ir 20% jeb 16 978 EUR. Lietuvas Tiesu administrācijas Projekta partnera daļa budžetā ir 5093 EUR, no tā 80% jeb 4074 EUR veido ES finansējums, savukārt nepieciešamais nacionālais līdzfinansējums ir 20% jeb 1019 EUR. Horvātijas Tieslietu ministrijas Projekta partnera daļa budžetā ir 7115 EUR, no tā 80% jeb 5692 EUR veido ES finansējums, savukārt nepieciešamais nacionālais līdzfinansējums ir 20% jeb 1423 EUR. Projekta partneri ir atbildīgi par savas budžeta daļas nacionālā līdzfinansējuma un neattiecināmo izmaksu nodrošināšanu no konkrētās valsts budžeta līdzekļiem.

Galvenais finansējuma saņēmējs ir TA, kas pēc ES finansējuma saņemšanas veiks tālākās darbības finansējuma pārskaitīšanai Projekta partneriem Projekta budžetā noteiktajā apjomā.

Saskaņā ar Projekta nosacījumiem EK mēneša laikā pēc Projekta līguma parakstīšanas pārskaitīs TA priekšfinansējumu 65% apmērā jeb 50 491 EUR no ES finansējuma, savukārt 35% jeb 27 187 EUR tiks pārskaitīti pēc Projekta gala atskaites saņemšanas. Kārtība un nosacījumi, pēc kādiem TA pārskaitīs finansējumu Projekta partneriem, būs zināma tikai pēc Projekta līguma parakstīšanas un konsorcijas līguma noslēgšanas starp TA un Projekta partneriem. Ņemot vērā to, ka EK avansā ieskaita tikai daļu no ES finansējuma, tad TA ir nepieciešams priekšfinansēt daļu – 23 769 EUR – no ES finansējuma, kas tiks saņemts no EK kā noslēguma maksājums pēc Projekta noslēguma atskaites apstiprināšanas. Savukārt Projekta partneriem būs nepieciešams priekšfinansēt 1426 EUR (Lietuvas Tiesu administrācija) un 1992 EUR (Horvātijas Tieslietu ministrija).

Saskaņā ar EK finansēto projektu īstenošanas nosacījumiem, PVN ir neattiecināmās izmaksas. Līdz ar to, Projekta īstenošanas laikā, pasākumiem, kuriem saskaņā ar Latvijas normatīvo regulējumu ir jāpiemēro PVN likme, papildus ir nepieciešams finansējums neattiecināmo izmaksu (PVN) segšanai 12 288 EUR apmērā.

Līdz ar to kopējais plānotais TA budžets, t.sk. neattiecināmo izmaksu segšanai, Projekta ietvaros ir 97 178 EUR.

TA izdevumus veido 20 706 EUR komandējumu izdevumi (ceļš, viesnīca, dienas nauda), 20 000 EUR pakalpojuma līgumu izmaksas (vienotās tiesu prakses izstrāde), citas izmaksas 38 630 EUR, tajā skaitā, konferences telpu īres izmaksas, tulkošanas nodrošināšanas izmaksas, ēdināšanas izmaksas, bukletu izmaksas u.c., neparedzētie izdevumi 5554 EUR, kā arī 12 288 EUR neattiecināmo izmaksu (PVN) segšanai par preču un pakalpojumu iegādi Projekta rezultātu ieviešanai.

|  |  |
| --- | --- |
|  | **Kopējais finansējums, EUR** |
| **EK finansējums (kopējais)** | 77 678 |
| **Nacionālais līdzfinansējums (nacionālais finansējums)** | 16 978 |
| **Priekšfinansējums (nacionālais finansējums)** | 23 769 |
| **Finansējums neattiecināmo izdevumu segšanai (nacionālais finansējums)** | 12 288 |
| **Priekšfinansējums (Lietuvas Tiesu administrācija)** pēc EK līdzekļu atmaksas tiks pārskaitīts Projekta partnerim | 1426 |
| **Priekšfinansējums (Horvātijas Tieslietu ministrija)** pēc EK līdzekļu atmaksas tiks pārskaitīts Projekta partnerim | 1992 |
| **KOPĀ** | **110 363** |

TA nepieciešamais finansējums (EUR) pa finansējuma veidiem un sadalījumā pa gadiem:

|  |  |  |  |  |
| --- | --- | --- | --- | --- |
|  | **2019** | **2020** | **2021** | **KOPĀ** |
| **Avansa/noslēguma maksājums** | **50 491** |  | **27 187** | **77 678** |
| **Attiecināmie izdevumi (EK līdzfinansējums) TA budžeta daļai** | 20 916 | 23 227 | 23 769 | **67 912** |
| **Attiecināmie izdevumi (Nacionālais līdzfinansējums)** | 5229 | 11 749 | 0,00 | **16 978** |
| **Attiecināmie izdevumi – priekšfinansējums (Nacionālais finansējums)** | 0,00 | 23 769 | 0,00 | **23 769** |
| **Neattiecināmie izdevumi (Nacionālais finansējums)** | 2229 | 10 059 | 0,00 | **12 288** |

Ņemot vērā to, ka Projekta līgumu noslēgšana ar EK plānota ne ātrāk par 2019. gada 21. martu, tabulā norādītās summas sadalījumā pa gadiem ir indikatīvas un var mainīties pēc līguma noslēgšanas.

Projekta īstenošanai nepieciešamais valsts budžeta līdzfinansējums, priekšfinansējums un neattiecināmās izmaksas (PVN) tiks pārdalīti no 74. resora "Gadskārtējā valsts budžeta izpildes procesā pārdalāmais finansējums" programmas 80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai". Pēc Projekta īstenošanas un attiecināmo izmaksu apstiprināšanas EK veiks noslēguma maksājumu 27 187 EUR apmērā, no kura 23 769 EUR tiks atmaksāti valsts budžetā, tādējādi nodrošinot līdzekļu ieskaitīšanu valsts pamatbudžeta ieņēmumos, savukārt 1426 EUR un 1992 EUR tiks pārskaitīti attiecīgi Lietuvas Tiesu administrācijai un Horvātijas Tieslietu ministrijai par abu partneru nodrošināto priekšfinansējuma daļu.

**4. Turpmākā rīcība**

Tā kā dalība finanšu instrumentu projektos ir vērtīgs instruments ne tikai konkrētās, projektā iesaistītās institūcijas, bet arī visas nozares attīstībai, iegūstot jaunu pieredzi, zināšanas un starptautiskus kontaktus, Projekta veiksmīgai īstenošanai nepieciešams:

1. atļaut TM (TA) uzņemties papildu valsts budžeta ilgtermiņa saistības par Projekta īstenošanu Programmas "Tiesiskums 2014–2020" ietvaros;
2. paredzēt, ka atbilstoši noslēgtā projekta līguma nosacījumiem nepieciešamais finansējums nacionālā līdzfinansējuma, priekšfinansējuma un neattiecināmo izmaksu segšanai tiks nodrošināts no 74. resora "Gadskārtējā valsts budžeta izpildes procesa pārdalāmais finansējums" 80.00.00. programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai".

Tieslietu ministrs Jānis Bordāns

*Agnija Karlsone-Djomkina 26 458 289*

*Agnija.Karlsone-Djomkina@ta.gov.lv*

*Valdis Pusvācietis 67 036 849*

*Valdis.Pusvacietis@tm.gov.lv*

1. Augstākās tiesas pētījums "Tiesu prakse lietās par ārvalstīs noteikto kriminālsodu izpildīšanu Latvijā", 2015. gads. [↑](#footnote-ref-1)
2. Tieslietu ministrijas Tiesiskās sadarbības departamenta Tiesu sadarbības nodaļas statistikas dati par laika periodu no 2012. gada līdz 2015. gada septembrim. [↑](#footnote-ref-2)